P9_TA(2021)0133

Obiecție la un act de punere în aplicare: limitele maxime de reziduuri pentru anumite substanțe, inclusiv flonicamid

Rezoluția Parlamentului European din 27 aprilie 2021 referitoare la proiectul de regulament al Comisiei de modificare a anexelor II, III și IV la Regulamentul (CE) nr. 396/2005 al Parlamentului European și al Consiliului în ceea ce privește conținuturile maxime de reziduuri de acequinocil, acibenzolar-S-metil, Bacillus subtilis tulpina IAB/BS03, emamectin, flonicamid, flutolanil, fosetil, imazamox și oxathiapiprolin în sau pe anumite produse (D063854/04 – 2021/2608(RPS))

(2021/C 506/05)

Parlamentul European,

— având în vedere proiectul de regulament al Comisiei de modificare a anexelor II, III și IV la Regulamentul (CE) nr. 396/2005 al Parlamentului European și al Consiliului în ceea ce privește conținuturile maxime de reziduuri de acequinocil, acibenzolar-S-metil, Bacillus subtilis tulpina IAB/BS03, emamectin, flonicamid, flutolanil, fosetil, imazamox și oxathiapiprolin în sau pe anumite produse (D063854/04,

— având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 5 alineatul (1) și articolul 14 alineatul (1) litera (a),

— având în vedere avizul emis la 18 februarie 2020 de Comitetul permanent pentru plante, animale, produse alimentare și hrană pentru animale,

— având în vedere Directiva 2009/128/CE a Parlamentului European și a Consiliului din 21 octombrie 2009 de stabilire a unui cadru de acțiune comunitară în vederea utilizării durabile a pesticidelor (2),

— având în vedere avizul motivat adoptat de Autoritatea Europeană pentru Siguranța Alimentară (EFSA) la 27 mai 2019 și publicat la 2 august 2019 (3),

— având în vedere avizul motivat adoptat de EFSA la 17 august 2018 și publicat la 25 septembrie 2018 (4),

— având în vedere avizul motivat adoptat de EFSA la 29 august 2018 și publicat la 18 septembrie 2018 (5),

— având în vedere avizul adoptat de Autoritatea Europeană pentru Siguranța Alimentară (EFSA) la 18 decembrie 2009 și publicat la 7 mai 2010 (6),

— având în vedere avizul din 5 iunie 2013 (7) al Comitetului pentru evaluarea riscurilor al Agenției Europene pentru Produse Chimice,

— având în vedere articolul 5a alineatul (3) litera (b) și alineatul (5) din Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (8),

— având în vedere articolul 112 alineatele (2) și (3) și alineatul (4) litera (c) din Regulamentul său de procedură,

— având în vedere propunerea de rezoluție a Comisiei pentru mediu, sănătate publică și siguranță alimentară,

A. întrucât comunicarea Comisiei din 20 mai 2020 intitulată „O strategie «De la fermă la consumator» pentru un sistem alimentar echitabil, sănătos și ecologic” (9), promovează o „tranziție globală către sisteme agroalimentare durabile, în conformitate cu obiectivele acestei strategii și cu obiectivele de dezvoltare durabilă (ODD)”;

B. întrucât flonicamidul este un insecticid selectiv, sistemic, care acționează prin întreruperea alimentației, a mișcărilor și a altor comportamente ale insectelor, ceea ce duce la înfometare și deshidratare, care le provoacă moartea (10);

C. întrucât perioada de aprobare a flonicamidului ca substanță activă a fost prelungită prin Regulamentul de punere în aplicare (UE) 2017/2069 al Comisiei (11);

D. întrucât Comitetul pentru evaluarea riscurilor din cadrul Agenției Europene pentru Produse Chimice, în avizul său din 5 iunie 2013 (12), raportează rezultatele unor experimente pe șobolani care au dus la creșterea greutății placentei, la întârzierea deschiderii vaginale, la reducerea greutății uterului și a ovarelor, la scăderea nivelului de estradiol și la creșterea nivelului de LH, dar consideră că acestea nu au legătură sau nu sunt relevante; întrucât autoritatea competentă națională daneză observă „efecte evidente asupra malformațiilor viscerale la iepuri care au loc la niveluri care nu sunt toxice pentru mame” (13).

E. întrucât Decizia de revizuire intermediară a înregistrării (număr de caz 7436) din 14 decembrie 2020 a Agenției pentru Protecția Mediului din Statele Unite (EPA) privind flonicamidul constată că „o evaluare mai completă a riscului pentru albine nu poate fi realizată fără date de nivel superior privind polenizatorii”, că „studiul de nivel I disponibil privind toxicitatea orală acută nu a fost suficient pentru utilizarea cantitativă, iar studiile de nivel II și III privind polenizatorii nu sunt disponibile în acest moment pentru flonicamid” și că „studiul de nivel II și III privind toxicitatea orală acută asupra albinelor melifere adulte și datele de nivel II și III privind albinele melifere adulte (în condiții naturale și seminaturale) rămân neîndeplinite” (14);

F. întrucât procurorul general al Californiei, Xavier Becerra, critică, în comentariile sale din 2 noiembrie 2020 (15) la propunerea de decizie de revizuire intermediară a înregistrării, faptul că EPA nu dispune de suficiente informații pentru a evalua riscurile pe care flonicamidul le prezintă pentru polenizatori;

G. întrucât procurorul general mai explică, referindu-se la evaluarea riscului ecologic al EPA, că un nou studiu cronic asupra albinelor adulte a inclus o perioadă de observație prelungită, cu scopul de a capta toxicitatea întârziată a flonicamidului, întrucât efectele sunt adesea observate abia după mai multe zile, după ce insectele au murit de foame; întrucât noul studiu a constatat că flonicamidul este extrem de toxic pentru albinele adulte; întrucât, pe baza acestor rezultate, EPA a stabilit că utilizările înregistrate ale flonicamidului ar expune albinele la o cantitate de flonicamid de 17 până la 51 de ori mai mare decât cea care ar putea provoca daune substanțiale; întrucât, în timpul perioadei de observație prelungite, mortalitatea a continuat să crească la toate concentrațiile de testare în funcție de doză; întrucât mortalitatea nu s-a stabilizat până la sfârșitul perioadei de observație prelungite în secțiunile studiului dedicate flonicamidului;

H. întrucât articolul 191 alineatul (2) din Tratatul privind funcționarea Uniunii Europene (TFUE) stabilește principiul precauției ca fiind unul dintre principiile fundamentale ale Uniunii;

I. întrucât articolul 168 alineatul (1) din TFUE prevede că „[î]n definirea și punerea în aplicare a tuturor politicilor și acțiunilor Uniunii se asigură un nivel ridicat de protecție a sănătății umane”;

J. întrucât Directiva 2009/128/CE urmărește să obțină o utilizare sustenabilă a pesticidelor în UE prin reducerea riscurilor și efectelor pesticidelor asupra sănătății umane și animale și asupra mediului și promovând recurgerea la gestionarea integrată a dăunătorilor și la tehnici sau abordări alternative, cum ar fi alternativele nechimice la pesticide;

K. întrucât, la stabilirea limitelor maxime de reziduuri (LMR), trebuie evaluate efectele cumulative și sinergice, fiind extrem de important să se conceapă urgent metode adecvate pentru această evaluare;

L. întrucât, în conformitate cu proiectul de regulament al Comisiei, LMR pentru flonicamid ar crește de la 0,03 mg/kg, ceea ce corespunde limitei actuale de detecție, la 0,7 mg/kg pentru căpșuni, la 1 mg/kg pentru mure și zmeură, la 0,7 mg/kg pentru măceșe, dude, păducei spanioli, fructe de soc și alte fructe mici și de pădure, la 0,8 mg/kg pentru afine, merișoare, afine, coacăze, agrișe, la 0,3 mg/kg pentru alte legume rădăcinoase și tuberculi în general, dar la 0,6 mg/kg pentru ridichi, la 0,07 mg/kg pentru lăptucă și plante pentru salate și la 0,8 mg/kg pentru leguminoase;

1. se opune adoptării proiectului de regulament al Comisiei;

2. consideră că proiectul de regulament al Comisiei este incompatibil cu scopul și conținutul Regulamentului (CE) nr. 396/2005;

3. recunoaște că EFSA lucrează la metode de evaluare a riscurilor cumulate, dar remarcă, de asemenea, că problema evaluării efectelor cumulative ale pesticidelor și reziduurilor este cunoscută de mai multe decenii; le cere deci EFSA și Comisiei să se ocupe de această problema în regim de urgență absolută;

4. sugerează ca LMR la flonicamid să rămână la 0,03 mg/kg;

5. solicită Comisiei să își retragă proiectul de regulament și să prezinte comitetului un alt proiect;

6. încredințează Președintelui sarcina de a transmite prezenta rezoluție Consiliului și Comisiei, precum și guvernelor și parlamentelor statelor membre.

(1) JO L 70, 16.3.2005, p. 1.

(2) JO L 309, 24.11.2009, p. 71.

(3) Aviz motivat al EFSA privind modificarea limitelor maxime de reziduuri existente de flonicamid în căpșuni și alte bace, EFSA Journal 2019; 17 (7): 5745, https://www.efsa.europa.eu/en/efsajournal/pub/5745

(4) Aviz motivat al EFSA privind modificarea limitelor maxime de reziduuri existente de flonicamid în diferite culturi, EFSA Journal 2018; 16(9):5410, https://www.efsa.europa.eu/en/efsajournal/pub/5410

(5) Aviz motivat al EFSA privind modificarea limitelor maxime de reziduuri existente de flonicamid în diferite culturi, EFSA Journal 2018; 16(9):5414, https://www.efsa.europa.eu/en/efsajournal/pub/5414

(6) „EFSA conclusion on the peer review of the pesticide risk assessment of the active substance flonicamid” („Concluzia EFSA privind evaluarea inter pares a riscului utilizării ca pesticid a substanței active flonicamid”), EFSA Journal 2010; 8(5):1445, https://www.efsa.europa.eu/en/efsajournal/pub/1445

(7) Avizul din 5 iunie 2013 al Comitetului pentru evaluarea riscurilor care propune o clasificare și o etichetare armonizate la nivelul UE pentru flonicamid, https://echa.europa.eu/documents/10162/0916c5b3-fa52-9cdf-4603-2cc40356ed95

(8) JO L 184, 17.7.1999, p. 23.

(9) COM(2020)0381.

(10) https://www.regulations.gov/document/EPA-HQ-OPP-2014-0777-0041

(11) Regulamentul de punere în aplicare (UE) 2017/2069 al Comisiei din 13 noiembrie 2017 de modificare a Regulamentului de punere în aplicare (UE) nr. 540/2011 în ceea ce privește prelungirea perioadelor de aprobare a substanțelor active flonicamid (IKI-220), metalaxil, penoxsulam și proquinazid (JO L 295, 14.11.2017, p. 51).

(12) Avizul din 5 iunie 2013 al Comitetului pentru evaluarea riscurilor care propune o clasificare și o etichetare armonizate la nivelul UE pentru flonicamid, https://echa.europa.eu/documents/10162/0916c5b3-fa52-9cdf-4603-2cc40356ed95

(13) Anexa 2 la avizul din 5 iunie 2013 al Comitetului pentru evaluarea riscurilor prin care se propune clasificarea și etichetarea armonizată la nivelul UE a flonicamidului, https://echa.europa.eu/documents/10162/1e59e8be-0905-5fc1-8e76-a35628fa5833

(14) Docket Number EPA-HQ-OPP-2014-0777, https://www.regulations.gov/document/EPA-HQ-OPP-2014-0777-0041, p. 13 și p. 18.

(15) https://oag.ca.gov/sites/default/files/FINAL%20Flonicamid%20PID%20Comment%Letter.pdf